ล็อกซเล่ย์พร้อมร่วมมือเลิกหวยออนไลน์
"เกียรติ"เผย ล็อกซเล่ย์-จีเทค พร้อมร่วมมือเลิกหวยออนไลน์ ส่งสัญญาณไม่ฟ้องร้อง
14 ม.ค. 2553

"เกียรติ"เผย ล็อกซเล่ย์-จีเทค พร้อมร่วมมือเลิกหวยออนไลน์ ส่งสัญญาณไม่ฟ้องร้อง
นายเกียรติ สิทธีอมร ประธานผู้แทนการค้าไทย ในฐานะประธานคณะกรรมการตรวจสอบและพิจารณาข้อเท็จจริงและกฎหมายที่เกี่ยวข้องในโครงการจำหน่ายหวยออนไลน์ เปิดเผยภายหลังประธานจีเท็คจากสหรัฐเดินทางเข้าพบเพื่อหารือกับนายอภิสิทธิ์ เวชชาชีวะ นายกรัฐมนตรีว่า พร้อมให้ความร่วมมือในการหาทางออกยกเลิกหวยออนไลน์ โดยไม่ต้องการที่จะฟ้องร้องดำเนินคดีกับรัฐบาลหากยกเลิกโครงการดังกล่าว
"ทางบริษัทจีเทคก็รู้สึกผิดหวังที่รัฐบาลไม่เดินหน้าต่อ แต่ทางบริษัทจีเทคก็มีประสบการณ์ในการทำงานกับรัฐบาลในหลายประเทศ ซึ่งเขาก็เข้าใจดีว่าถือเป็นนโยบายรัฐบาล และวันนี้ก็ส่งสัญญาณที่ชัดเจนว่าไม่มีวัตถุประสงค์ที่จะดำเนินคดีในชั้นศาลกับรัฐบาลไทย และพร้อมให้ความร่วมมือกับรัฐบาลในการหาทางออกที่เป็นประโยชน์กับบริษัท รัฐบาล และทุกฝ่าย" นายเกียรติกล่าว
สำหรับการโอนอุปกรณ์ต่างๆ ที่บริษัทได้ลงทุนไปแล้วให้กับรัฐบาลนั้น นายเกียรติ กล่าวว่า ในวันนี้ได้มีการหารือเรื่องดังกล่าวแล้ว แต่ต้องดูในรื่องของข้อกฎหมายก่อน และพิจารณาว่าคุ้มค่าต่อการลงทุนหรือไม่ 
ส่วนการชดเชยค่าเสียหายนั้นยังไม่ได้หารือในรายละเอียด รัฐบาลต้องพิจารณาให้เป็นไปตามที่สัญญาสัมปทานกำหนดไว้ และข้อเสนอของบริษัทต้องไม่ขัดต่อกฎหมาย รวมทั้งเป็นเงื่อนไขที่ดีกว่าสัญญา โดยผู้บริหารของบริษัทจะเดินทางมาหารือในรายละเอียดกับตนเองอีกครั้งในสัปดาห์หน้า